**OBRAZLOŽENjE**

**PRIJEDLOGA BUDžETA REPUBLIKE SRPSKE ZA 2026. GODINU**

**(PO HITNOM POSTUPKU)**

**I USTAVNI I ZAKONSKI OSNOV**

Osnov za donošenje budžeta Republike Srpske za 2026. godinu sadržan je u članu 70. stav 1. tačka 3. Ustava Republike Srpske, koji je propisao da Narodna skupština donosi plan razvoja, prostorni plan, budžet i završni račun i članu 27. Zakona o budžetskom sistemu Republike Srpske („Službeni glasnik Republike Srpske“, broj: 121/12, 52/14, 103/15, 15/16 i 110/24) kojim je propisana procedura usvajanja budžeta Republike.

**II USKLAĐENOST SA PRAVNIM PORETKOM EVROPSKE UNIJE**

Prema Mišljenju Ministarstva za evropske integracije i međunarodnu saradnju broj: 17.03-020-3519/25 od 08. decembra 2025. godine, a nakon uvida u propise Evropske unije i analize Prijedloga budžeta Republike Srpske za 2026. godinu (po hitnom postupku), nije ustanovljeno da postoje obavezujući sekundarni izvori prava EU koji su relevantni za predmet uređivanja dostavljenog prijedloga. Zbog toga u Izjavi o usklađenosti stoji ocjena „Neprimjenjivo“.

**III RAZLOZI ZA DONOŠENjE BUDžETA**

Ustavom Republike Srpske je propisana obaveza donošenja budžeta.

Zakonom o budžetskom sistemu Republike Srpske je propisana procedura izrade i donošenja budžeta Republike Srpske za svaku godinu prema budžetskom kalendaru, kao i obaveze i dužnosti svih učesnika u budžetskom procesu u Republici Srpskoj.

Prijedlog budžeta Republike Srpske za 2026. godinu je dokument koji predstavlja procjenu budžetskih sredstava i budžetskih izdataka Republike za jednu fiskalnu godinu.

Budžetska sredstva se koriste za finansiranje funkcija budžetskih korisnika, za izvršavanje njihovih zadataka i ostale namjene koje su u skladu sa Ustavom i zakonom. Budžetska sredstva i budžetski izdaci su uravnoteženi.

**IV RAZLOZI ZA DONOŠENjE BUDžETA PO HITNOM POSTUPKU**

Budući da su Program ekonomskih reformi Republike Srpske za period 2026-2028. godina i Budžet Republike Srpske za 2026. godinu planski dokumenti za sprovođenje Vladinih politika i prioriteta, da u potpunosti prate jedan drugi, te da su obavljene konsultacije sa socijalnim partnerima, a zbog kratkoće vremena koje je preostalo do kraja 2025. godine i nemogućnosti donošenja kroz redovnu proceduru, potrebno je, u cilju opšteg interesa, usvojiti Prijedlog budžeta Republike Srpske za 2026. godinu po proceduri za donošenje po hitnom postupku.

Neusvajanje predloženog Prijedloga budžeta Republike Srpske za 2026. godinu - po hitnom postupku može da ima za posljedicu neizmirivanje obaveza propisanih zakonima i drugim pravnim aktima Republike Srpske.

**V OBRAZLOŽENjE PREDLOŽENIH RJEŠENjA**

**OPŠTI DIO**

Opšti dio budžeta predstavlja agregirani prikaz planiranih budžetskih kategorija osmišljen kao koncizan, kratak uvod u ekonomsku i organizacionu analitiku budžeta.

U Opštem dijelu budžeta, stavljanjem u odnos planiranih budžetskih prihoda i rashoda, i planiranih primitaka i izdataka za nefinansijsku imovinu, prezentuju se informacije o planiranom budžetskom rezultatu (budžetskom suficitu ili budžetskom deficitu) i načinu njegovog finansiranja (tj. raspodjele ili pokrivanja), sve u skladu sa propisanom i usvojenom metodologijom utvrđivanja i izvještavanja o izvršenju budžeta.

Prijedlogom budžeta za 2026. godinu, za opšti fond (01), planiran je budžetski deficit u iznosu od 383,6 miliona KM, i isti je u odnosu na deficit planiran Drugim rebalansom budžeta Republike Srpske za 2025. godinu veći za 230,7 miliona KM.

Planirani budžetski deficit u iznosu od 383,6 miliona KM pokriće se neto finansiranjem, odnosno razlikom između planiranih primitaka od finansijske imovine, zaduživanja i ostalih primitaka i izdataka za finansijsku imovinu, izdataka za otplatu duga i ostalih izdataka.

Planom budžeta za 2026. godinu, za fond po posebnim propisima (02) planiran je budžetski deficit od 19,8 miliona KM što je rezultat neutrošenih sredstava iz ranijeg perioda.

**BUDžETSKI PRIHODI I PRIMICI ZA NEFINANSIJSKU IMOVINU**

Projekcije prihoda u Prijedlogu Budžeta Republike Srpske za 2026. godinu zasnovane su na: revidiranim makroekonomskim projekcijama, kao i ostvarenju prihoda u 2025. godini.

Ukupni budžetski prihodi i primici za nefinansijsku imovinu u 2026. godini iznose 5.588,6 miliona KM, što predstavlja uvećanje od 114,0 miliona KM, odnosno 2,1 % u odnosu na sredstva planirana drugim Rebalansom budžeta Republike Srpske za 2025. godinu.

**Poreski prihodi**

Poreski prihodi iznose 5.178,0 miliona KM u Prijedlogu Budžeta Republike Srpske za 2026. godinu, što predstavlja uvećanje za 112,1 milion KM ili 2,2 % u odnosu na poreske prihode planirane drugim Rebalansom budžeta Republike Srpske za 2025. godinu. Poreske prihode čine: prihod od poreza na dobit, prihod od poreza na dohodak, prihod od indirektnih poreza, prihod od doprinosa za penzijsko i invalidsko osiguranje i ostali poreski prihodi.

***Prihodi od indirektnih poreza***

Naplatu i raspodjelu prihoda od indirektnih poreza vrši Uprava za indirektno oporezivanje, u skladu sa Zakonom o sistemu indirektnog oporezivanja u BiH i Zakonom o uplatama na Jedinstveni račun i raspodjeli prihoda. Prihodi od indirektnih poreza sa Jedinstvenog računa Uprave se raspoređuju tako da se, nakon izdvajanja sredstava rezervi (povrat), izdvoje unaprijed utvrđena sredstva za finansiranje institucija BiH, zatim 3,55% za Brčko Distrikt, a preostali iznos se dijeli između entiteta prema privremenim koeficijentima raspodjele prihoda od indirektnih poreza.

Iz pripadajućeg dijela prihoda Republike Srpske direktno se vrši uplata za servisiranje spoljnog duga, a preostali dio sredstava sa Jedinstvenog računa UIO raspoređuje se između budžeta Republike Srpske, budžeta opština/gradova i JP „Putevi Republike Srpske“, a u skladu sa Zakonom o budžetskom sistemu Republike Srpske.

Procjena prihoda od indirektnih poreza za 2026. godinu zasniva se na:

* procjeni kretanja osnovnih makroekonomskih pokazatelja za 2026. godinu,
* procjeni spoljnog duga za 2026. godinu, iz novembra 2025. godine,
* usvojenim iznosima koji se izdvajaju za budžet zajedničkih institucija BiH,
* trendovima u naplati prihoda od indirektnih poreza.

Od projektovanih ukupnih prihoda od indirektnih poreza, Prijedlogom Budžeta Republike Srpske za 2026. godinu planiran je iznos od 2.350,6 miliona KM, što predstavlja uvećanje od 47,9 miliona KM, odnosno 2,1 % u odnosu na sredstva planirana drugim Rebalansom budžeta Republike Srpske za 2025. godinu.

***Porez na dobit***

Prijedlogom Budžeta Republike Srpske za 2026. godinu planirano je da će ovaj prihod iznositi 482,1 milion KM, što predstavlja uvećanje od 11,2 miliona KM, odnosno 2,4% u odnosu na sredstva planirana drugim Rebalansom budžeta Republike Srpske za 2025. godinu. Navedena projekcija uzima u obzir dosadašnje kretanje prihoda od poreza na dobit, kao i očekivanu naplatu u 2026. godini. Porez na dobit plaća se akontativno na osnovu očekivanih rezultata poslovanja, dok se eventualna razlika po utvrđenom finansijskom rezultatu na kraju obračunske godine uplaćuje najkasnije do 31.03. naredne godine.

***Porez na dohodak***

Prihodi od poreza na dohodak su planirani u iznosu od 430,4 miliona KM Prijedlogom Budžeta Republike Srpske za 2026. godinu, što predstavlja uvećanje za 2,8 miliona KM, odnosno 0,7% u odnosu na iznos planiran drugim Rebalansom budžeta Republike Srpske za 2025. godinu. Navedena procjena je usklađena sa dosadašnjim kretanjem prihoda i planiranim rastom plata i broja zaposlenih u Republici Srpskoj u toku 2026. godine.

***Doprinosi za socijalno osiguranje***

Prihodi po osnovu doprinosa za penzijsko i invalidsko osiguranje Prijedlogom Budžeta Republike Srpske za 2026. godinu iznose 1.892,9 miliona KM, što predstavlja uvećanje od 49,6 miliona KM, odnosno 2,7% u odnosu na sredstva planirana drugim Rebalansom budžeta Republike Srpske za 2025. godinu. Navedena procjena je usklađena sa dosadašnjim kretanjem prihoda i planiranim rastom plata i broja zaposlenih u Republici Srpskoj u 2026. godini.

***Ostali poreski prihodi***

Ostali poreski prihodi (indirektni porezi van Jedinstvenog računa UIO i porezi na imovinu) planirani su u iznosu od 22,0 miliona KM, što predstavlja uvećanje za 0,6 miliona KM u odnosu na sredstva planirana drugim Rebalansom budžeta Republike Srpske za 2025. godinu. Projekcija ovih prihoda je usklađena sa dosadašnjim trendovima u naplati prihoda i očekivanim uplatama naredne godine.

**Neporeski prihodi**

Neporeski prihodi Prijedlogom Budžeta Republike Srpske za 2026. godinu iznose 410,6 miliona KM, što predstavlja uvećanje od 4,6 miliona KM, odnosno 1,1% u odnosu na sredstva planirana drugim Rebalansom budžeta Republike Srpske za 2025. godinu. Projekcija neporeskih prihoda je usklađena sa trendom kretanja istih u 2025. godini i očekivanom naplatom u 2026. godini.

Uvećanja neporeskih prihoda su kod prihoda od finansijske i nefinansijske imovine i transakcija sa drugim jedinicama vlasti, prihoda republičkih organa, naknada za privređivanje igara na sreću, naknada za šume, administrativnih naknada i taksi, republičkih sudskih taksi, naknada za vode, republičkih novčanih kazni, ostalih naknada po raznim osnovama i ostalih neporeskih prihoda.

Prihodi od finansijske i nefinansijske imovine i transakcija sa drugim jedinicama vlasti planirani su iznosu od 4,4 miliona KM u Budžetu Republike Srpske za 2026. godinu, dok su drugim Rebalansom budžeta Republike Srpske za 2025. godinu bili planirani u iznosu od 3 miliona KM.

Prihoda republičkih organa iznose oko 35,4 miliona KM i veći su za 0,9 miliona KM, odnosno 2,6% u odnosu na sredstva planirana drugim Rebalansom budžeta Republike Srpske za 2025. godinu.

Pad prihoda bilježi se kod prihoda od kamata i ostalih naknada na date zajmove i to za 1,1 milion KM u odnosu na sredstva planirana drugim Rebalansom budžeta Republike Srpske za 2025. godinu.

**Grantovi**

Grantovi nisu planirani u Prijedlogu budžeta Republike Srpske za 2026. godinu, dok su u drugom rebalansu Budžeta Republike Srpske za 2025. godinu planirani u iznosu od svega 2.000 KM.

**Transferi između ili unutar jedinica vlasti**

Transferi između ili unutar jedinica vlasti nisu planirani u Prijedlogu budžeta Republike Srpske za 2026. godinu, dok su u drugom Rebalansu budžeta Republike Srpske za 2025. godinu planirani u iznosu od 0,9 miliona KM.

**Primici za nefinansijsku imovinu**

Primici za nefinansijsku imovinu takođe nisu planirani u Prijedlogu budžeta Republike Srpske za 2026. godinu, dok su u drugom Rebalansu budžeta Republike Srpske za 2025. godinu planirani u iznosu od 1,7 miliona KM.

**UKUPNA BUDžETSKA SREDSTVA - FOND 01**

Ukupna budžetska sredstva planirana Prijedlogom budžeta Republike Srpske za 2026. godinu, opšti fond 01, iznose 7.409,0 miliona KM, što predstavlja uvećanje od 659,0 miliona KM, odnosno 9,8% u odnosu na ista predviđena Drugim rebalansom budžeta Republike Srpske za 2025. godinu.

Ukupna budžetska sredstva, pored ukupnih budžetskih prihoda i primitaka za nefinansijsku imovinu, uključuju i primitke u ukupnom iznosu od 1.820,4 miliona KM, koji se odnose na primitke od finansijske imovine, primitke od zaduživanja i ostale primitke.

**PRIHODI I PRIMICI BUDžETSKIH KORISNIKA OSTVARENI PO POSEBNIM PROPISIMA - FOND 02**

Pojedini budžetski korisnici, u skladu sa materijalnim propisima obavljajući nadležne aktivnosti, ostvaruju vlastite prihode, koji su klasifikovani prema fondovskoj klasifikaciji u okviru fonda 02 - Prihodi po posebnim propisima. Način trošenja prihoda ostvarenih po posebnim propisima regulisan je odredbama Zakona o izvršenju budžeta Republike Srpske za 2026. godinu, a planirani su u iznosu od 343,0 miliona KM.

**BUDžETSKI RASHODI I IZDACI ZA NEFINANSIJSKU IMOVINU**

Proces pripreme budžeta bazira se na Dokumentu okvirnog budžeta Republike Srpske za period 2026-2028. godina, koji je usvojila Vlada Republike Srpske, čime se definišu početna budžetska ograničenja za resorna ministarstva i institucije u njihovoj nadležnosti.

Procedura pripreme budžeta Republike Srpske za 2026. godinu, započela je dostavljanjem Instrukcije broj 1 budžetskim korisnicima od kojih je traženo da definišu svoje aktivnosti za tekuću godinu, prioritete koje planiraju pokrenuti u 2026. godini, kao i opcije uštede koje mogu ostvariti u 2026. godini.

Na bazi prikupljenih podataka putem Instrukcije za budžetske korisnike utvrđeni su prioritetni programi, odnosno, prioriteti potrošnje kao i ukupna budžetska sredstva bazirana na procjeni prihoda i finansiranja budžeta.

Ministarstvo finansija je pripremilo Prijedlog budžeta Republike Srpske za 2026. godinu, po hitnom postupku, uvažavajući obaveze proistekle iz zakonskih i podzakonskih akata, kao i mjera i prioriteta Vlade Republike Srpske.

Ukupni budžetski rashodi i izdaci za nefinansijsku imovinu u 2026. godini iznose 5.972,2 miliona KM za fond 01, a 239,7 miliona KM za fond 02.

**FUNKCIONALNA KLASIFIKACIJA RASHODA I NETO IZDATAKA ZA NEFINANSIJSKU IMOVINU**

Klasifikacija vladinih funkcija (COFOG - Classification of the Functions of the Government) proizvedena je od strane Organizacije za ekonomsku saradnju i razvoj (OECD) i objavljena od strane Odjeljenja za statistiku Ujedinjenih nacija.

Funkcionala klasifikacija predstavlja klasifikaciju socioekonomskih ciljeva koje vlade žele da postignu kroz različite vrste potrošnje.

Funkcionalana klasifikacija sastoji se od deset odjeljaka, kako slijedi: ~~i to~~:

01 - Opšte javne usluge,

02 - Odbrana,

03 - Javni red i sigurnost,

04 - Ekonomski poslovi,

05 - Zaštita životne sredine,

06 - Stambeni i zajednički poslovi,

07 - Zdravstvo,

08 - Rekreacija, kultura i religija,

09 - Obrazovanje i

10 - Socijalna zaštita.

Funkcionalna klasifikacija se primjenjuje na rashode i neto nabavku nefinansijskih sredstava. Izdaci za finansijsku imovinu i otplatu dugova, te sredstva budžetske rezerve nisu predmet razvrstavanja po funkcionalnoj klasifikaciji.

***Strukturu budžetskih rashoda i izdataka čine:***

**Rashodi za lična primanja zaposlenih** Budžetom Republike Srpske za 2026. godinu iznose 1.407,8 miliona KM, što predstavlja uvećanje od 85,7 miliona KM, odnosno 6,5% u odnosu na sredstva planirana Drugim rebalansom budžeta Republike Srpske za 2025. godinu.

Rashodi za bruto plate su planirani u skladu sa Zakonom o platama zaposlenih u organima uprave Republike Srpske, Zakonom o platama zaposlenih u Ministarstvu unutrašnjih poslova Republike Srpske, Zakonom o platama zaposlenih u osnovnim i srednjim školama i đačkim domovima u Republici Srpskoj, Zakonom o platama zaposlenih u oblasti visokog obrazovanja i studentskog standarda Republike Srpske, Zakonom o platama zaposlenih u oblasti kulture Republike Srpske, Zakonom o platama zaposlenih u institucijama pravosuđa Republike Srpske, Zakonom o platama i naknadama sudija i javnih tužilaca u Republici Srpskoj, Zakonom o platama zaposlenih u javnim službama Republike Srpske i Zakonom o platama zaposlenih lica u javnim ustanovama u oblasti zdravstva Republike Srpske, te Odlukom o utvrđivanju cijene rada i drugim zakonskim i podzakonskim aktima koji regulišu ovu oblast.

U okviru ove grupe rashoda planirana su sredstva u iznosu od 22,1 milion KM za potpuno usklađivanje platnih koficijenata zaposlenih sa visokom stručnom spremom u oblasti obrazovanja i kulture, uključujući zaposlene sa višom stručnom spremom, sa zaposlenima sa visokom stručnom spremom u organima uprave Republike Srpske. Pomenuto usklađivanje je definisano Sporazumom o dinamici usklađivanja platnih koficijenata zaposlenih sa visokom stručnom spremom u oblasti obrazovanja i kulture Republike Srpske, potpisanog između Ministarstva prosvjete i kulture, Ministarstva za naučno tehnološki razvoj i visoko obrazovanje i Sindikata obrazovanja, nauke i kulture Republike Srpske.

U skladu sa članom 6. Zakona o platama i naknadama sudija i javnih tužilaca u Republici Srpskoj Prijedlogom budžeta Republike Srpske za 2026. godinu planirana su sredstva u iznosu od 4,3 miliona KM za povećanje plata sudija i tužilaca.

U okviru ove grupe rashoda na fondu 02 planirana su sredstva u iznosu od 11,0 miliona KM, od čega se 8,4 miliona KM odnosi na Univerzitet u Banjoj Luci i Univerzitet u Istočnom Sarajevu.

**Rashodi po osnovu korišćenja roba i usluga** Budžetom Republike Srpske za 2026. godinu iznose 287,6 miliona KM, što predstavlja uvećanje od 9,4 miliona KM, odnosno 3,4% u odnosu na sredstva planirana Drugim rebalansom budžeta Republike Srpske za 2025. godinu.

Najznačajnija izdvajanja u okviru ove grupe rashoda se planiraju za rashode po osnovu utroška energije, komunalnih, komunikacionih i transportnih usluga, rashode po osnovu putovanja i smještaja, te rashode za stručne usluge.

Sredstva koja su do sada planirana za rashode za stručne usluge - Male olimpijske igre Republike Srpske i rashode za izradu medalja, plaketa i slično, u okviru Ministarstva porodice, omladine i sporta su planirana na poziciji transfera za aktivnosti i rad Saveza za školski sport Republike Srpske.

U okviru ove grupe rashoda na fondu 02 planirana su sredstva u iznosu od 27,9 miliona KM.

**Rashodi finansiranja i drugi finansijski troškovi** Budžetom Republike Srpske za 2026. godinu iznose 279,9 miliona KM, što predstavlja uvećanje od 14,1 miliona KM, odnosno   
5,3% u odnosu na sredstva planirana Drugim rebalansom budžeta Republike Srpske za 2025. godinu.

Projekcija ove grupe rashoda je u skladu sa planom otplate ino i unutrašnjeg zaduženja, ažuriranog plana povlačenja sredstava po investicionim kreditima u 2026. godini, planiranog finansiranja budžeta za 2026. godinu, te kalendara emisija dugoročnih obveznica.

U okviru ove grupe rashoda na fondu 02 planirana su sredstva u iznosu od 0,3 miliona KM.

**Subvencije** Budžetom Republike Srpske za 2026. godinu iznose 233,6 miliona KM, što predstavlja umanjenje od 27,2 miliona KM, odnosno 10,4% u odnosu na sredstva planirana Drugim rebalansom budžeta Republike Srpske za 2025. godinu.

Subvencije se doznačavaju isključivo proizvođačima učinaka (robe i usluga), a ne krajnjim potrošačima i imaju za cilj da utiču na obim proizvodnje, cijenu po kojoj se učinci prodaju ili nadoknadu proizvođaču po nekom drugom osnovu.

Najznačajnija izdvajanja u okviru ove grupe rashoda planirana su na ime podsticaj razvoja poljoprivrede i sela, u iznosu od 180,0 miliona KM, podsticaja za povećanje plate radnika, u iznosu od 12,6 miliona KM, preduzeću „Željeznice Republike Srpske“, u iznosu od 10,0 miliona KM, nefinansijskim subjektima u oblasti šumarstva u iznosu od 4,0 miliona KM i za subvencije kamatne stope za stambeno kreditiranje mladih i mladih bračnih parova, u iznosu od 2,8 miliona KM.

U okviru ove grupe rashoda na fondu 02 nisu planirana sredstva.

**Grantovi** Budžetom Republike Srpske za 2026. godinu iznose 176,8 miliona KM, što predstavlja umanjenje od 8,8 miliona KM, odnosno 4,7% u odnosu na sredstva planirana Drugim rebalansom budžeta Republike Srpske za 2025. godinu.

Sredstva granta iz budžeta Republike Srpske obuhvataju tekuće i kapitalne grantove neprofitnim subjektima, kao što su organizacije i udruženja za afirmaciju porodice i zaštitu prava žena, djece, izbjeglih i raseljenih lica, boraca i osoba sa invaliditetom, organizacija i udruženja u oblasti zdravstvene i socijalne zaštite, obrazovanja, nauke, kulture, ekonomske i pravne saradnje, humanitarne, sportske i omladinske, etničke, vjerske i političke organizacije i udruženja i slično.

Najznačajnija izdvajanja u okviru ove grupe su planirana u okviru Ministarstva za naučno tehnološki razvoj i visoko obrazovanje, Ministarstva zdravlja i socijalne zaštite, Ministarstva energetike i rudarstva, Ministarstva privrede i preduzetništva i Ministarstva porodice, omladine i sporta.

Sredstva koja su do sada planirana na poziciji tekućeg granta za projekat Male olimpijske igre, u okviru Ministarstva porodice, omladine i sporta su planirana na poziciji transfera za aktivnosti i rad Saveza za školski sport Republike Srpske.

U okviru ove grupe rashoda na fondu 02 planirana su sredstva u iznosu od 171,1 miliona KM, koja se odnose na trošenje prihoda od putarina kao vrste indirektnih poreza plaćenih na naftne derivate i koja se koriste u skladu sa propisima iz ove oblasti, a planirana su u okviru Ostale budžetske potrošnje.

**Doznake na ime socijalne zaštite koje se isplaćuju iz budžeta Republike** Budžetom Republike Srpske za 2026. godinu iznose 644,7 miliona KM, što predstavlja uvećanje od 92,6 miliona KM, odnosno 16,8% u odnosu na sredstva planirana Drugim rebalansom budžeta Republike Srpske za 2025. godinu.

U okviru ove grupe rashoda u budžetu Republike Srpske planiraju se sredstva za sljedeće namjene: lične, porodične i civilne invalidnine, socijalnu zaštitu, borački dodatak, za rješavanje problema izbjeglica i raseljenih lica, stipendije i za prevoz učenika.

Najznačajnija izdvajanja se odnose na doznake za borački dodatak, u iznosu od 295,5 miliona KM, porodične invalidnine, u iznosu od 108,5 miliona KM, lične invalidnine, u iznosu od 114,0 miliona KM, civilne invalidnine, u iznosu od 8,1 miliona KM, doznake za unapređenje materijalnog položaja boraca, u iznosu od 9,6 miliona KM, doznake za kupovinu ortopedskih pomagala RVI, amputircima i paraplegičarima, u iznosu od 4,5 miliona KM, kapitalne doznake za stambeno zbrinjavanje PPB i RVI od I do IV katerorije, u iznosu od 3,0 miliona KM, rješavanje problema izbjeglih i raseljenih lica, problema interno raseljenih lica, povratka u Republiku Srpsku i Federaciju BiH, u ukupnom iznosu od 3,8 miliona KM i doznake za unapređenje i razvoj porodičnog života u Republici Srpskoj, u iznosu od 70,0 miliona KM.

U okviru ove grupe rashoda na fondu 02 nisu planirana sredstva.

**Doznake na ime socijalne zaštite koje isplaćuju institucije obaveznog socijalnog osiguranja** Budžetom Republike Srpske za 2026. godinu iznose 2.162,6 miliona KM, što predstavlja uvećanje od 196,9 miliona KM, odnosno 10,0% u odnosu na sredstva planirana Drugim rebalansom budžeta Republike Srpske za 2025. godinu.

Doznake po osnovu penzijskog osiguranja su planirane prema dosadašnjem kretanju broja korisnika penzija i očekivanog broja korisnika u narednom periodu, te redovnom usklađivanju penzija u 2026. godini za 6,55%.

U okviru ove grupe rashoda na fondu 02 nisu planirana sredstva.

**Rashodi po sudskim rješenjima** Budžetom Republike Srpske za 2026. godinu iznose 10,6 miliona KM, što predstavlja uvećanje od 1,4 miliona KM, odnosno 15,6% u odnosu na sredstva planirana Drugim rebalansom budžeta Republike Srpske za 2025. godinu.

U okviru ove grupe rashoda na fondu 02 planirana su sredstva u iznosu od 0,04 miliona KM.

**Transferi između različitih jedinica vlasti** Budžetom Republike Srpske za 2026. godinu iznose 437,8 miliona KM, što predstavlja uvećanje od 9,2 miliona KM, odnosno 2,1% u odnosu na sredstva planirana Drugim rebalansom budžeta Republike Srpske za 2025. godinu.

U okviru ove grupe rashoda najznačajnija izdvajanja iz budžeta Republike Srpske su za *Fond za zdravstveno osiguranje*, a to su: Transfer Fondu zdravstvenog osiguranja u skladu sa Zakonom o zdravstvenom osiguranju, u iznosu od 165,5 miliona KM, Transfer Fondu zdravstvenog osiguranja za poseban program lijekova, u iznosu od 80,0 miliona KM, Transfer Fondu za zdravstveno osiguranje za zdravstvenu zaštitu boraca, vojnih invalida, PPB i CŽR, u iznosu od 24,0 miliona KM, Transfer Fondu za zdravstveno osiguranje za zdravstvenu zaštitu izbjeglica, raseljenih lica i povratnika, u iznosu od 0,1 miliona KM, Transfer Fondu za zdravstveno osiguranje za vantjelesnu oplodnju, u iznosu od 3,5 miliona KM, Transfer Fondu zdravstvenog osiguranja za dijagnostičku proceduru (NIPT test), u iznosu od 3,0 miliona KM i Transfer Fondu za zdravstveno osiguranje za unapređenje zdravstvene zaštite, u iznosu od 1,0 miliona KM.

U skladu sa Zakonom o socijalnoj zaštiti, planirana su sredstva u iznosu od 58,3 miliona KM, kao transfer jedinicama lokalne samouprave, a sufinansiraju se prava na novčanu pomoć i prava na dodatak za pomoć i njegu drugog lica (prava koja se u visini od 50% planiraju u budžetu Republike Srpske, a 50% u budžetu jedinica lokalne samouprave), te zdravstveno osiguranje korisnika navedenih prava i finansiranje prava na podršku u izjednačavanju mogućnosti djece i omladine sa smetnjama u razvoju. Takođe, za lične invalidnine iz oblasti socijalne zaštite, planirana su sredstva u iznosu od 19,5 miliona KM.

Na poziciji *Transfer Fondu dječije zaštite*, planiran je iznos od 45,0 miliona KM, a odnosi se na finansiranje prava iz Zakona o dječijoj zaštiti. Pored toga, planiran je i Transfer Fondu dječije zaštite u iznosu od 0,9 miliona KM za finansiranje prava pronatalitetnog dodatka koji ostvaruje majka sa prebivalištem u Republici Srpskoj za svako trećerođeno i četvororođeno dijete, bez obzira na materijalni status porodice i mjesto rođenja djeteta.

U okviru ove grupe rashoda planiran je i *Transfer Fondu solidarnosti za dijagnostiku i liječenje oboljenja, stanja i povreda djece u inostranstvu*, u iznosu od 0,9 miliona KM, u skladu sa članom 6. Zakona o Fondu solidarnosti za dijagnostiku i liječenje oboljenja, stanja i povreda djece u inostranstvu, kojim je definisano i da Fond prikuplja sredstva iz budžeta Republike Srpske, u iznosu od 0,025% ostvarenih poreskih i neporeskih prihoda u prethodnoj fiskalnoj godini, umanjenih za iznos doprinosa za socijalno osiguranje.

*Transfer Zavodu za zapošljavanje* iz republičkog budžeta doznačava se za sprovođenje Programa zapošljavanja u privredi, u iznosu od 5,0 miliona KM, te za zapošljavanje i samozapošljavanje ranjivih kategorija i unapređenje tržišta rada, u iznosu od 5,0 miliona KM.

Takođe, u okviru ove grupe rashoda planiran je dio sredstava po osnovu Programa socijalnog zbrinjavanja radnika koji se uplaćuje Zavodu za zapošljavanje Republike Srpske, u iznosu od 0,1 milion KM, od ukupno 0,8 miliona KM koja su planirana za navedeni Program, u skladu sa pravilima knjigovodstvenog evidentiranja.

Sredstva koja su do sada planirana na poziciji transfera jedinicama lokalne samouprave za projekte i aktivnosti u oblasti sporta, u okviru Ministarstva porodice, omladine i sporta su planirana na poziciji transfera za aktivnosti i rad Saveza za školski sport Republike Srpske.

U okviru ove grupe rashoda na fondu 02 nisu planirana sredstva.

**Transferi unutar iste jedinice vlasti** Budžetom Republike Srpske za 2026. godinu iznose 100,6 miliona KM, što predstavlja umanjenje od 50,1 miliona KM, odnosno 33,2% u odnosu na sredstva planirana Drugim rebalansom budžeta Republike Srpske za 2025. godinu.

U okviru ove grupe rashoda najznačajnija izdvajanja iz budžeta Republike Srpske se odnose na sufinansiranje školarine, u iznosu od 4,0 miliona KM, transfer Fondu solidarnosti Republike Srpske, u iznosu od 10,0 miliona KM, transfer Agenciji za informaciono -komunikacione tehnologije Republike Srpske, u iznosu od 10,7 miliona KM, transfer za JU „Vode Srpske“, u iznosu od 15,0 miliona KM i transfer predstavništvima Republike Srpske, u iznosu od 15,0 miliona KM.

U okviru ove grupe rashoda planiran je dio sredstava po osnovu Programa socijalnog zbrinjavanja radnika, u iznosu od 0,7 miliona KM, od ukupno 0,8 miliona KM, koja su planirana za navedeni Program.

Sredstva koja su do sada planirana na poziciji transfera za projekte i aktivnosti u oblasti sporta, u okviru Ministarstva porodice, omladine i sporta su planirana na poziciji transfera za aktivnosti i rad Saveza za školski sport Republike Srpske.

U okviru ove grupe rashoda na fondu 02 planirana su sredstva u iznosu od 0,2 miliona KM.

**Izdaci za nefinansijsku imovinu** Budžetom Republike Srpske za 2026. godinu iznose 212,3 miliona KM, što predstavlja uvećanje od 7,8 miliona KM, odnosno 3,8% u odnosu na sredstva planirana Drugim rebalansom budžeta Republike Srpske za 2025. godinu.

Najznačajnija izdvajanja u okviru ove grupe izdataka su planirana u okviru Ministarstva unutrašnjih poslova, u iznosu od 21,2 miliona KM, Ministarstva finansija, u iznosu od 12,6 miliona KM, Ministarstva zdravlja i socijalne zaštite, u iznosu 62,0 miliona KM, te Ostale budžetske potrošnje - Javne investicije, u iznosu od 85,5 miliona KM.

U okviru ove grupe rashoda na fondu 02 planirana su sredstva u iznosu od 29,1 miliona KM, od toga: u okviru Republičke uprave civilne zaštite 9,3 miliona KM, Ministarstva unutrašnjih poslova 2,7 miliona KM, Osnovnih škola 0,6 miliona KM, Đačkih domova 0,5 miliona KM, Institucija specijalnog i umjetničkog obrazovanja 0,4 miliona KM, Kazneno - popravnog zavoda Banja Luka 0,8 miliona KM, Kazneno - popravnog zavoda Foča 2,1 miliona KM, Kazneno - popravnog zavoda Bijeljina 0,4 miliona KM, Kazneno - popravnog zavoda Istočno Sarajevo 1,6 miliona KM, Univerziteta u Banjoj Luci 2,4 miliona KM i Univerziteta u Istočnom Sarajevu 6,2 miliona KM.

**Izdaci za finansijsku imovinu** Budžetom Republike Srpske za 2026. godinu iznose 0,4 miliona KM, što predstavlja umanjenje od 183,3 miliona KM, odnosno 99,8% u odnosu na sredstva planirana Drugim rebalansom budžeta Republike Srpske za 2025. godinu.

U okviru ove grupe izdataka na fondu 02 nisu planirana sredstva.

**Izdaci za otplatu dugova** Budžetom Republike Srpske za 2026. godinu iznose 1.348,5 miliona KM, što predstavlja uvećanje od 494,2 miliona KM, odnosno 57,8% u odnosu na sredstva planirana Drugim rebalansom budžeta Republike Srpske za 2025. godinu

Projekcija ovih izdataka je u skladu sa planom otplate ino i unutrašnjeg zaduženja, ažuriranog plana povlačenja sredstava po investicionim kreditima u 2026. godini, planiranog finansiranja Budžeta Republike Srpske za 2026. godinu, kalendara emisija dugoročnih obveznica, te očekivanog kretanja kamatnih stopa i deviznih kurseva u narednom periodu.

U okviru ove grupe izdataka na fondu 02 planirana su sredstva u iznosu od 0,04 miliona KM.

**Ostali izdaci** Budžetom Republike Srpske za 2026. godinu iznose 87,9 miliona KM, što predstavlja uvećanje od 3,4 miliona KM, odnosno 4,0% u odnosu na sredstva planirana Drugim rebalansom budžeta Republike Srpske za 2025. godinu.

U okviru ove grupe izdataka planirana su sredstva za evidentiranje izdataka po osnovu poreza na dodatu vrijednost, izdataka za otplatu neizmirenih obaveza iz ranijih godina, izdataka po osnovu povrata javnih prihoda, kao i ostalih izdataka iz transakcija sa drugim jedinicama vlasti u okviru kojih se planiraju i izdaci za naknade plata za bolovanja koji se refundiraju od fondova obaveznog socijalnog osiguranja.

U okviru ove grupe izdataka prikazani su ostali izdaci iz transakcija sa drugim jedinicama vlasti, u iznosu od 32,6 miliona KM, koji se odnose na bolovanja preko 30 dana i porodiljsko odsustvo i refundiraju se od fondova obaveznog socijalnog osiguranja.

U okviru ove grupe izdataka na fondu 02 planirana su sredstva u iznosu od 103,4 miliona KM. Najveći iznos sredstava, odnosno 99,7 miliona KM, odnosi se na sredstva koja po osnovu prikupljenih depozita koriste osnovni sudovi, okružni sudovi i okružni privredni sudovi, u skladu sa propisima iz ove oblasti.

**Budžetska rezerva** Budžetom Republike Srpske za 2026. godinu iznosi 17,9 miliona KM, što je u skladu sa članom 44. Zakona o budžetskom sistemu Republike Srpske („Službeni glasnik Republike Srpske“, broj: 121/12, 52/14, 103/15, 15/16 i 110/24), kojim je definisano da se budžetska rezerva planira u iznosu do 2,5% od ukupno planiranih budžetskih prihoda umanjenih za planirane grantove za tekuću fiskalnu godinu.

**FINANSIRANjE**

Finansiranje planirano Budžetom Republike Srpske za 2026. godinu sastoji se od primitaka od zaduživanja i primitaka od finansijske imovine.

**Primici od zaduživanja**

Primici od zaduživanja planirani Budžetom Republike Srpske za 2026. godinu iznose 1.690,9 miliona KM, što je za 546,2 miliona KM više u odnosu na primitke od zaduživanja planirane Drugimm rebalansom budžeta za 2025. godinu, kada su isti iznosili 1.144,7 miliona KM.

Primici od zaduživanja planirani Budžetom za 2026. godinu razlikuju se u odnosu na plan prema Drugom rebalansu budžeta za 2025. godinu u sljedećem:

* primici od kratkoročnog zaduživanja putem izdavanja trezorskih zapisa niži su za 119,7 miliona KM, odnosno u Budžetu za 2026. godinu nisu planirani,
* primici od dugoročnog zaduživanja putem izdavanja obveznica u zemlji niži su za 321,7 miliona KM i iznose 224,0 miliona KM,
* primici od dugoročnog zaduživanja putem izdavanja obveznica u inostranstvu viši su za 977,9 miliona KM koliko i iznose u Budžetu za 2026. godinu, s obzirom da u drugom Rebalansu budžeta za 2025. godinu nisu bili planirani,
* primici od dugoročnog zaduživanja putem zajmova uzetih iz inostranstva viši su za 9,8 miliona KM i iznose 489,0 miliona KM.

**Primici od finansijske imovine**

Primici od finansijske imovine planirani Budžetom Republike Srpske za 2026. godinu iznose 93,6 miliona KM, što je za 14,7 miliona KM više u odnosu na plan prema Drugom rebalansu budžeta za 2025. godinu, kada su ovi primici iznosili 79,0 miliona KM, i to:

* primici od finansijske imovine viši su za 13,8 miliona KM i iznose 88,4 miliona KM,
* primici od finansijske imovine iz transakcija sa drugim jedinicama vlasti viši su za 0,9 miliona KM i iznose 5,3 miliona KM.

**REFUNDACIJE**

Refundacije po osnovu spoljnog indirektnog zaduženja planirane Budžetom Republike Srpske za 2026. godinu iznose 115,8 miliona KM i više su za 15,1 milion KM od plana korištenog u svrhu izrade Drugog rebalansa budžeta za 2025. godinu. U okviru Budžeta za 2026. godinu planirane su i refundacije po osnovu ino kredita JP Putevi RS i Željeznice RS, te ukupan iznos potraživanja od pomenutih krajnjih korisnika koja dospijevaju na naplatu u 2026. godini iznose 17,4 miliona KM.

**UKUPNI BUDžETSKI RASHODI I IZDACI**

Ukupni budžetski rashodi i izdaci, uključujući i otplatu dugova za 2026. godinu, iznose 7.409,0 miliona KM, što predstavlja uvećanje od 659,0 miliona KM, odnosno 9,8% u odnosu na sredstva planirana Drugim rebalansom budžeta Republike Srpske za 2025. godinu, dok ukupni budžetski rashodi i izdaci planirani na fondu 02 iznose 343,0 miliona KM.

**VI RAZLOG ZA RANIJE STUPANjE NA SNAGU ODLUKE O USVAJANjU BUDžETA**

Članom 109. Ustava Republike Srpske propisano je da zakoni i drugi opšti akti stupaju na snagu najranije osmog dana od dana objavljivanja, a da mogu stupiti na snagu ranije u naročito opravdanim okolnostima.

Usvajanje Odluke o Budžetu i njeno ranije stupanje na snagu potrebno je u cilju stvaranja preduslova za finansiranje funkcija budžetskih korisnika, izvršavanje njihovih zadataka, kao i omogućavanja izmirenja obaveza u skladu sa dinamikom njihovog dospjeća i realizacije mjera koje su proistekle iz zakonskih i podzakonskih akata u toku godine.

**VII EKONOMSKA OPRAVDANOST DONOŠENjA BUDžETA**

Za realizaciju Prijedloga budžeta Republike Srpske za 2026. godinu obezbijeđena su sredstva u iznosu od 7.409,0 miliona KM na fondu 01, a 343,0 miliona KM na fondu 02.